google/wiki40b huggingface dataset:
Kidlington

Historie

Stedsnavnet Kidlington er avledet fra angelsaksiske Cudelinga tun; betydningen er tūn (bosetning/gård) til kidlings (sønnene) av Cydel-hence. I Domesday Book for året 1086 omtalte bosetningen som Chedelintone, og ved 1214 ble det stavet Kedelinton i kalendere for chartere oppbevart i biblioteket Bodleian Library.
I sentrum ligger den anglikanske sognekirken dedikert jomfru Maria som er datert fra 1220, men det er bevis på en tidligere kirke på samme sted siden 1073. Kirken har glassmalerier fra middelalderen og et 67 meter høyt spir som kalles «Our Lady's Needle» («Vår frues nål»). Det er et bevaringsverdig bygg i klasse I. Landsbyen har sakte, men sikkert vokst opp rundt kirken. Det er en rekke bygninger fra 1700-tallet i georgiansk stil, og i senere tid har det vært stor vekst som har ført til mye nybygging.
Det var en gang en dyrehage i Kidlington der hvor politiets hovedkvarter nå ligger. Denne kortvarige attraksjonen eksisterte fra 1931 og fram til 1937 da dyrene ble overført til dyrehagen i Dudley.
Det avholdes tre ganger i året lekterløp på kanalen. Dette er en tradisjon som går tilbake til slutten av 1800-tallet, da lekterne ble trukket av eselspann.
Oxford lufthavn ligger innenfor landsbygrensene. Det meste av trafikken på flyplassen er opplæringsflyvninger, da det siden 1962 har vært en flyverskole på lufthavnen.
Klimaanlegg

Klimaanlegg, luftkondisjonering (fornorsket fra det engelske air conditioning), klimakontroll eller klimastyring betegner et anlegg som endrer på lufts egenskaper, hovedsakelig dens fuktighet og temperatur, i avgrensende rom for å gi en ønsket, termisk komfort. I utvidet betydning refererer termen til alle former for kjøling, oppvarming, ventilasjon, luftfiltrering eller disinfeksjon som modifiserer luft. 
Klimaanlegg brukes som betegnelse på installasjoner, systemer eller mekanismer som er laget for å stabilisere lufttemperaturen og den relative fuktigheten i en definert, avgrenset og lukket område. Det kan både kjøle og varme – avhengig av behovet til enhver tid. Klimaanlegg er i vanlig bruk i bygninger og biler og har til oppgave å forhindre at luften blir for tørr, fuktig, kald eller varm, avhengig av klimatiske forhold.
Konseptuelt er anvendelsen av klimaanlegg kjent fra Romerriket, der vann ble ledet gjennom veggene på enkelte hus for å kjøle dem. Lignende teknikker i middelalderske Persia tok i bruk cisterner og vindtårn for å avkjøle bygninger i den varme delen av året.
Det første storskalaanlegg for elektrisk klimastyring ble oppfunnet og tatt i bruk av Willis Haviland Carrier i 1902.
Kiribatis flagg

Kiribatis flagg: Den øvre halvdelen er rød med en gullfarget fregattfugl (Fregata minor) som flyr over en oppstigende sol. Den nedre halvdelen er blå med tre horisontale bølgeformede striper som representerer havet og de tre øygruppene (Gilbert-, Phoenix-  og Linjeøyene). De 17 solstrålene representerer de 16 Gilbert-øyene og Banaba.
Symfoni i h-moll (Schubert)

Symfoni i h-moll (D 759) , med tilnavnet «Den ufullendte», er Franz Schuberts 7. symfoni, skrevet i 1822/23 og uroppført 17. desember 1865.
Verket var glemt inntil Johann von Herbeck i 1865 fant partituret hos Schuberts venn Anselm Hüttenbrenner. På dette tidspunktet var Schuberts store C-dur-symfoni (D 944) fra ca 1826 allerede blitt publisert som nummer 7, derfor har det vært atskillig forvirring omkring nummereringene av disse to symfoniene. Neue Schubert-Ausgabe (1978) av Deutsch-Verzeichnis oppførte Den ufullendte som nr. 7 og Symfoni i C-dur (D 944) som nr 8 .
Symfoni nr 7 har bare to fullstendige satser, én hurtig og én langsom. I tillegg finnes tjue orkestrerte takter av en tredje sats, en scherzo. På Schuberts tid var det vanlig at en symfoni besto av fire satser, derfor ble denne symfonien gitt tilnavnet «Den ufullendte.» Schubert skrev senere en symfoni til – i fire satser, så det er fremdeles en gåte hvorfor den åttende bare har disse to fullstendige satser og bare tjue fullt orkestrerte takter av en tredje sats. En mulighet er at Schubert fant at alle intensjonene hans var fullført i to satser, og følgelig ignorerte den formale grunnstrukturen som rådde grunnen på hans tid, men dette er en sterkt omstridt antakelse. En annen mulighet går ut på at han avbrøt fordi han syntes den lignet for mye på tredje sats av Beethovens 2. symfoni.
Den ufullendte regnes for å være den første fullblods romantiske symfonien – romantisk ved sin bruk av drømmende, mystiske temaer ikledd fargerik klangdrakt. Symfonien ble skrevet to år før Beethoven skrev sin 9. symfoni.
Dalbo gård

Dalbo gård er en gård i Bærum kommune i Akershus. Dalbo gård ligger rett øst for Kolsås og vest for Dælivannet.

Helleristninger

Like ved Dalbo gård ligger ti helleristningsfelter, et av de største på Østlandet nord for Østfold. De første helleristningene ble funnet i 1959 og i årene som fulgte ble det funnet flere. Helleristningene omfatter nå blant annet ca. 40 skipsfigurer, fotsåler, kretsfigurer og skålgroper fra bronsealderen. Helleristningene på Dalbo regnes for å være ganske sene i sitt slag, kanskje for det meste fra førromersk jernalder.

Historie

Den tidligere bestyreren på Bærums Verk, Erik Østbye (1809–1875), kjøpte i 1857 de to gårdene Søndre Skotta og Nordre Dæli, og slo dem sammen til Dalbo.
I 1888 tok gårdbrukerne på Dalbo og Steen gård i vestre Bærum initiativ til å stifte Bærum Middelskole. Dette var forløperen til Valler videregående skole.
Fram til 1980 var det melkeproduksjon på gården. Senere har det hovedsakelig vært gress- og kornproduksjon, og i tillegg er det mange hester i pensjon.

Politikeren Erik Østbye

Politikeren Erik Østbye (født 6. november 1918 - død 20. juli 2010), har vært eier av gården siden før 1950. I 1979 mottok han Miljøvernprisen av Naturvernforbundet i Bærum for aktivt jordvern og jordbruksinformasjon til skolebarn. Østbye har i mange år drevet med avl og hold av hester. Østbye satt i Bærum kommunestyre fra 1967 til 1991, hvorav seksten år som fast medlem. Han var eneste æresmedlem av Bærum Senterparti.

Kunstnerbolig

I 1972 kjøpte Bærum kommune Søndre Skotta og dette har siden 1980-tallet vært Bærum kommunes eneste kunstnerbolig.

Filminnspilling

Vinteren 1972 ble området rundt gården brukt under innspillingen av filmen The Call of the Wild med Charlton Heston i hovedrollen, basert på romanen Når villdyret våkner av Jack London.

Landskapsvernområde

Ved Dalbo er det et naturreservat for snelle-askeskog. Ved nabogården Skotta er det et naturreservat for alm-lindeskog. Disse ligger i Kolsås-Dælivann landskapsvernområde, som er Akershus fylkes eldste landskapsvernområde.
Ine Marie Eriksen Søreide

Bakgrunn

Ine Marie Eriksen Søreide er oppvokst på Strømmen og i Tromsø. Hun har studiekompetanse fra Tromsdalen videregående skole fra 1995, juridisk embedseksamen fra Universitetet i Tromsø fra 2007 og informasjonskurs fra Forsvarets høyskole fra 2010. Søreide hadde fast helge- og feriejobb som butikkmedarbeider 1990–2000, og var programleder i Metropol TV i 2001 og praktikant i Advokatfirmaet Grette sommeren 2002.

Politikk

Søreide startet sin politiske bakgrunn i 1994 på ja-siden før folkeavstemmingen om norsk EU-medlemskap. Søreide var 1. nestleder i Troms Unge Høyre 1995–1996, varamedlem av Tromsø kommunestyre 1995–1999 og medlem av Unge Høyres sentralstyre 1996–2004, herav 1. nestleder 1998–2000 og leder 2000–2004. Hun har vært medlem av Høyres sentralstyre siden 2000, og møtte som Unge Høyre-leder i Høyres arbeidsutvalg 2000–2004. Hun var også medlem av Høyres kvinnepolitiske utvalg 1998–2001.

Stortinget

I 1997–2001 var Søreide 3. vararepresentant til Stortinget for Troms Høyre. I 2001 ble hun 1. vararepresentant fra Oslo, og hun møtte da fast for representanten Per-Kristian Foss som var blitt finansminister. 
Siden 2005 har hun vært fast innvalgt fra Høyres Oslo-liste. Etter åtte år i Stortingets kirke-, utdannings- og forskningskomité ble hun i 2009 leder i Stortingets utenriks- og forsvarskomité. Selv om Søreide er en lojal støttespiller for partilederen, har det også forekommet at hun har opponert. Det skjedde senest våren 2013, da hun på Høyres landsmøte fremsto som en varm talskvinne for kjønnsnøytral verneplikt.
I stortingsvalget 2017 var hun Høyres førstekandidat i Oslo.

Forsvarsminister

Hun ble utnevnt til forsvarsminister i Erna Solbergs regjering 16. oktober 2013. Hun etterfulgte Anne-Grete Strøm-Erichsen som forsvarsminister. Søreide oppfordret i et intervju i samband med Krimkrisen i 2014 høyere rustningsanstrengelser fra alle de europeiske NATO-stater.

Utenriksminister

Hun ble i 2017 utnevnt til Norges utenriksminister, som den første kvinne i stillingen. Hun etterfulgte Børge Brende.
Ine Marie Eriksen Søreide er gift med Høyre-politiker Øystein Eriksen Søreide.

Utmerkelser

I 2019 ble Søreide tildelt Årets europeer på Europeisk Ungdoms landsmøte for sin lange insats for europasaken.
Linnéträdgården

Linnéträdgården ved Svartbäcksgatan i Uppsala har navnet sitt etter Carl von Linné (1707–1778). Den ble likevel opprettet før hans tid, på 1660-tallet, av den uttrettelig  virksomme Olof Rudbeck d.e. Etter at han døde i 1702 forfalt hagen raskt. Det gode ryktet til hagen levde likevel, og når den unge Carl Linnæus, som studerte i Lund 1727–1728, fikk høre om hagen avgjorde han å bytte lærested og flytte til Uppsala

En liten historie

Det blir fortalt at Linné en vårdag i 1729 var i den ganske viltvoksende rudbeckske hagen og undersøkte vårblomstee. Han møtte av en ren tilfeldighet amatørbotanikeren professor Olof Celsius. Celsius ble imponert over den for ham ukjente unge studentens kunnskaper og tok han under sitt vern.
Kulturbrauerei

Kulturbrauerei er et stort bygningskompleks på hjørnet Schönhauser Allee og Sredzkistraße i ortsteilen Prenzlauer Berg i Berlins bydel Pankow.
Bygningene på tilsammen 25.000 m² var opprinnelig produksjonssted for Schultheiss-Brauerei (Schultheissbryggeriet) og har siden 1974 vært fredet. Anlegget ble oppført mellom 1871-1926. Det er et av de få intakte industrianlegg i Berlin med bygninger fra slutten av 1800-tallet.
Kulturbrauerei brukes i dag til kulturformål og har kino, teater, utstillingslokaler og bevertningssteder.
Linjen

Linjen er den formelle betegnelsen Jernbaneverket bruker om banestrekningen mellom to stasjoner.
En jernbanestrekning består dermed av en kjede med stasjoner og linjer. Spor som grener ut fra linjen, utenfor stasjon, benevnes innenfor denne terminologien som sidespor.
Charles-Auguste de Bériot

Liv og virke

Bériot studerte med Jean-François Tiby og André Robberechts, begge elever av Giovanni Battista Viotti, og ble uteksaminert i 1812. Han var også elev av Pierre Baillot i Paris noen måneder, men det viktigste forbildet var Niccolò Paganini. 
Bériot var kammerfiolinist hos kongene Karl X av Frankrike og Vilhelm I av Nederland, og gav konserter i alle de kjente musikksentraene, som London, Manchester, Paris og Brussel.
Fra 1833 levde Bériot sammen med den legendariske mezzosopranen Maria Malibran. De giftet seg i 1836, men få måneder etter bryllupet skadet Malibran seg så stygt i en rytterulykke at hun døde av følgene fem måneder senere. Bériot trakk seg da tilbake til Brussel og opptrådte bare sporadisk. I 1840 giftet han seg med Marie Huber og ble bofast i Brussel. 
Etter Pierre Baillots død i 1842 fikk Bériot tilbud om det ledige professoratet ved Conservatoire de Paris, men avslo på grunn av et begrunnet håp om å få lede fiolinklassen ved det kongelige konservatoriet i Brussel. Denne stillingen fikk han i 1843, deretter grunnla han den «franko-belgiske fiolinskolen».
Fra 1852 ble Bériots syn svakere og fra 1858 var han helt blind. Likevel fortsatte han konsertvirksomheten inntil 1866, da en lammelse i venstre arm satte en stopper for virksomheten som konsertfiolinist.
Bériots mest kjente elever var Hubert Léonard,  Henri Vieuxtemps og Heinrich Wilhelm Ernst.
Malibran og Bériot fikk sønnen Charles-Wilfrid Bériot (1833–1914) som ble komponist og en kjent pianist. Blant hans elever hører Enrique Granados, Maurice Ravel og Ricardo Viñes.
Olof Naucler

Olof Simonsson Nauclér (latin Olaus Nauclerus) (født 1626, død 1706) var en svensk bergverksmann og landmåler.
Etter studier i Uppsala, ble han i 1657 ansatt ved bergvesenet («Bärgsväsendet»). Da Trøndelag tilfalt Sverige ved freden i 1658, reiste Nauclér med kommandant Lorentz Creutz på hans reise til Trondheim for å fastsette de nye grensene. På reisen tegnet Nauclér også kart over Trondheim og prospekt over Nidarosdomen, det eldste man kjenner. Nauclérs kart er også det eldste kjente kartet over Trondheim.
Da svenskene ble drevet tilbake fra Norge, gjenopptok Nauclér sin virksomhet i bergvesenet og ble 1665 sjef ved Stora Kopparberget i Dalarna. I 1671 kjøpte og senere renoverte han Stabergs bergsmansgård  i Falun. Han eide gården til 1706, det året han døde. Etter hans tid var gården fortsatt i familien Nauclérs eie til 1820. Det er fra 1671 og fremover gården bygges opp fra en gammel middelaldergård til et barokkanlegg som i dag (per 2019) er et fredet kulturminne.
Stradivarius

En stradivarius er en fiolin lagd av Antonio Stradivari, en av historiens mest berømte fiolinmakere. Antonio Stradivari ble født i Italia i 1644. Han kan ha vært læregutt hos Nicola Amati, av fiolinbyggerfamilien Amati i Cremona. Antonio Stradivari startet for seg selv i 1680 og var en aktiv instrumentbygger helt til han døde i 1737, men hans tidlige fioliner blir generelt oppfattet som dårligere enn de som ble bygget i gullperioden mellom 1698 og 1720. De spillbare eksemplarene fra denne perioden er høyt priset av musikere i verdensklasse og pengesterke samlere. Det antas å eksistere omtrent 650 ekte Stradivariuser i dag, og meget få av disse er ikke gjort rede for. De mest kjente eksemplarene har individuelle navn, ofte etter berømte musikere som eide eller trakterte dem. Et eksempel er Ole Bull fra 1687, som i dag eies av Smithsonian Institution i USA.
En Stradivarius ble ved offentlig auksjon i juni 2011 solgt for 9,8 millioner britiske pund, den høyeste pris et instrument noen gang er solgt for.

Fiolinbyggernes esoteriske ferdigheter og hemmeligheter

Det knytter seg mange overnaturlige forestillinger til instrumentbyggere og eksepsjonelt gode utøvere. Forklaringene på deres ekstraordinære ferdigheter er kan hende mer mytiske fundert når det gjelder de folkelige felemakerne og mesterspillemennene, men også kunstmusikkens håndverkere og virtuoser er omspunnet av mystikk. Det gjelder ikke minst fiolinbyggerne Stradivarius.
Det har lenge vært fokusert på hvilken lakkblandinger som ble benyttet av familien Stradivarius og deres samtidige, samt formen og størrelsen på instrumentet (spesielt resonanskassen). Tirsdag 1. juli 2008 lanserte imidlertid den nederlandske legen Berend Stoel en ny teori etter å ha skannet et ulike typer fioliner med et instrument beregnet på lungesyke. Han fant at tettheten i treverket på Stradivariusfiolinene, som virker inn på vibrasjonene og frembringelsen av lyd, er langt jevnere i disse enn i de andre instrumentene han sammenliknet med. Selv om den store og fyldige lyden i Stradivariusfiolinene, og flere av de samtidig konkurrerende fiolinmakerne av tilsvarende renommé, er ett av de viktigste kjennetegnene som skiller dem fra moderne instrumenter, så er det også en rekke andre kvaliteter som skiller disse instrumentene fra de fleste andre fioliner.

Metropolitan Museum of Art

Samling i Metropolitan Museum of Art, New York
Kachina Chasma

Kachina Chasma (eller Kachina Chasmata) er den lengste dalen på overflaten av Uranus-månen Ariel. Navnet kommer fra en ånd i Hopi-mytologien Den 622 km lange og 50 km brede chasmata er et system av normalforkastninger som strekker seg fra nordvest til sørøst.
Side (dataminne)

En side, minneside eller virtuell side er en blokk i den virtuelle hukommelse. En side har en fast størrelse og har en inngangsport i en sidetabell, i motsetning til et minnesegment som brukes i segmentering (en annen form for virtuell hukommelse). I operativsystemer  som benytter sideveksling, er en side den minste enhet av data. På samme vis er en sideramme den minste blokk av fysisk minne som sidene overføres til av operativsystemet.
Overføring av sider mellom hovedminnet og en harddisk, er referert til som sideveksling eller swapping.
Nordsjøfestivalen

Nordsjøfestivalen er en musikkfestival i Farsund. Den ble etablert i 1999 og retter fokus mot tradisjonsmusikk i landene rundt Nordsjøen, folkedans og tilsvarende uttrykk. Festivalen retter søkelyset på utveksling og utvikling. Dette gjøres gjennom å la artister fra de ulike landene komme sammen og spille sammen. I perioden som festivalen har vært arrangert, har man hyret artister fra Skottland, England, Irland, Orknøyene, Færøyene, Shetland, Danmark og Sverige.
Også amatører og folkemusikkstudenter fra andre deler av Norge deltar sammen med de profesjonelle musikerne. Dette gir både bredde og tyngde til festivalen. I 2008 var ca. 150 musikere og dansere i aksjon på over 40 ulike konserter og opptredener. I tillegg kom kurs og seminar.
Nordsjøfestivalen fikk Vest-Agder fylkes kulturpris i 2008.
Shavrov Sh-2

Konstruksjon og utvikling

Shavrov Sh-2 ble utviklet fra det lille amfibieflyet Sh-1. Prototypen gjennomførte sin første flyvning 1. november 1930. Sh-2 ble godkjent 12.–17. juni 1934, uten problemer. Serieproduksjon startet 1. april 1934, og avsluttet to år senere. Likevel, på grunn av dets populære konstruksjon blant piloter, ble produksjonwn satt igang igjen i 1939. Totalt ble det bygget nesten 700 fly, flere hundre av disse ble bygget etter 1939.
Flyet var i tjeneste frem til 1964 og satte flere rekorder som sjøfly.
Den 28. august 1942 beslagla Finland to Sh-2 og brukte dem som sambandsfly, så vel som personlig transport for øverstkommanderende for Finlands flyvåpen, frem til 1944.
Liu Sola

Virke

Hun har arbeidet med blant andre James Blood Ulmer, Jerome Bailey, Wu Man, Henry Threadgill, Umar Bin Hassan og Bill Laswell.
Hun er influert av kinesisk folkemusikk, skjønt hun har også studert opera og vært påvirket av Otis Redding og Aretha Franklin og spilt blues med amerikanske  bluesmuskere. I midten av 1980-årene dannet hun et kvinneband influert av psykedelisk Pink Floyd-musikk, og i 1988 dannet hun et reggae-band. I september 2001 grunnla hun New Folk Big Band i Kina.
Xiphaspidinae

Utseende

En liten til middelsstor (ca. 5 millimeter) snutebille. Xiphaspis longiclavis er en skinnende svart snutebille med rødbrune dekkvinger og bakkropp.
Den fremre delen av thorax er kledt med gulaktige skjell.

Utbredelse

Xiphaspis longiclavis lever i Afrika. Den ble beskrevet ut fra materiale fra de nåværende landene Tanzania, Zambia og Zimbabwe.
Vinnö

Vinnö er et tettsted i Kristianstad kommune i Skåne län i Sverige. I 2010 hadde tettstedet 536 innbyggere.
We Will Rock You

«We Will Rock You» er en sang fremført av Queen skrevet av Brian May, og er åpningssporet på plata News of the World. Sangen har en trampe-/klappe-rytme, og sterkt refreng, og er veldig kjent. Man kan ofte høre den over høyttalerne på sportsarrangementer verden over. Den blir ofte – også på Queens Greatest Hits – etterfulgt av sangen «We Are the Champions», også fra News of the World.
Colaspis

Utseende

Små til middelsstore, nokså brede, glatte bladbiller, fargen varierer fra brungul til svart, ofte med metallisk glans. Dekkvingene er mye bredere enn pronotum. De fleste har doble punktrader på dekkvingene, og ofte lyse lengdestriper.

Levevis

Både larvene og de voksne (imago) er planteetere. Flere av artene er kjente skadedyr

Utbredelse

Slekten er utbredt i Nord-, Mellom- og Sør-Amerika.
Sølvflekket graveveps

Utbredelse

Sølvflekket graveveps finnes sør i Norge og er vanlig sørover i Europa.

Utseende

Sølvflekket graveveps er mellom 12 og 30 mm lang og er en svart veps. Hodet og brystpartiet (pronotum) har fine sølv fargede hår. Bakkroppen har to farger, svart med et bredt brunrødt parti på andre og tredje bakroppsledd. Hodet er mørkt (svart) med svarte antenner. Beina er lange og slanke, mørke på farge.

Levevis

Sølvflekket graveveps har larver som lever i små huler moren har gravd ut i sandjord. De lever som parasitoider, larvene utvikler seg på insektlarver som moren har fanget og lammet med et stikk. Særlig av sommerfugler. Vepselarven spiser de mindre vitale delene først, slik at sommerfugllarven lever så lenge som mulig. Moren lager en ny hule til hver larve og legger bare ett egg på hver larve. Huleåpningen skjules med en stein.
De voksne (imago) finnes i april til september og lever av nektar fra blomster.
El Caracol (Ecatepec)

El Caracol er en spiralforma landskapsformasjon i Ecatepec kommune, nordøst i Mexico by. Den blei danna av sedimenter fra Texcocosjøen. Den har en diameter på 3 200 meter. Navnet, som betyr «Sneglehuset», kommer av den uvanlige spiralformen. Den blei tidligere utnytta til å fordampe vann med solvarme for å utvinne salt. I dag brukes den som vannkilde for de nærliggende områdene.
Royal Victoria Patriotic School

Royal Victoria Patriotic School er en stor viktoriansk bygning i gotisklignende stil som kombinerte skotsk baronistil og fransk châteauesque. Dets arkitekt var Major Rohde Hawkins (1821–1884). Bygningen er lokalisert ved Trinity Road i Wandsworth, London. Den ble bygget i 1859 som Royal Victoria Patriotic School som et sted for foreldreløse unge piker i løpet av Krimkrigen.
Under andre verdenskrig en mottakssentral for flyktninger til Storbritannia. For å sikre at ikke tyske agenter kom inn i landet, ble alle flyktninger internert til de var klarert av britiske myndigheter. I tillegg samlet man inn fersk og viktig informasjon fra de tyskokkuperte landene. Den der i dag listet som en verneverdig bygning Grade II* av spesiell betydning.

Historie

Skolen, som opprinnelig het Royal Victoria Patriotic Asylum, ble opprettet for å ta vare på døtre av døde britiske soldater som hadde falt under Krimkrigen. Grunnsteinen ble lagt ned av dronning Victoria i 1857 og skolen ble åpnet i 1859. Under første verdenskrig ble skolen brukt som sykehus og mange tusen skadde soldater fra fronten ble behandlet her. I mellomkrigsårene ble bygningen igjen brukt som skole, fremdeles for piker, inntil ungene ble evakuert til Wales i 1939. Skolen ble stengt ved utbruddet av andre verdenskrig, elevene evakuert ut på landet og i januar 1941 ble Royal Victoria Patriotic School overtatt av Internment Camps Division, underlagt Home Office (innenriksdepartementet), under navnet London Reception Centre. Her skulle alle flyktningene som ankom De britiske øyer fra det okkuperte Europa innom for å forhøres. Mottakets formål var å «forhøre utenlandske flyktninger og rømlinger, samt å samle etterretning og videreformidle denne informasjonen til relevante organer.»
I januar 1945 ble MI9 omorganisert og delt inn i MI9 og MI19, der sistnevnte blant annet skulle ta seg av forhør av tilfangetatte fiendtlige soldater. Det var derfor naturlig at MI19 fortsatte driften av RPS. I slutten av 1944 hadde strømmen av flyktninger avtatt så dramatisk at man begynte å redusere bemanningen ved senteret. RPS ble allikevel ikke stengt før 31. mai 1945.

Dagens bygning

Bygningen ble pusset opp på 1980-tallet. Det huser i dag en rekke mindre forretninger, en britiske dramaskole ved navn Academy of Live and Recorded Arts, en rekke leiligheter, og restauranten «Le Gothique». Sistnevnte arrangerer en ølfestival to ganger i året, Wandsworth Common Beer Festival, men fra 2012 blir den holdt årlig.
Farkas Bolyai

Æresbevisninger

I Tțrgu Mureș er et gymnasium skole oppkalt etter ham.
Mahāvyutpatti

Mahāvyutpatti (devanagari: महाव्युत्पत्ति, sammensatt av महत् (ofte skrevet महा) - stor, og व्युत्पत्ति - vitenskap, dannelsen av ord, etymologi; wylie: Bye-brag-tu rtogs-par byed-pa chen-po), Det store bind av presis forståelse eller essensiell etymologi, ble samlet i Tibet fra slutten av det åttende til tidlig i det niende århundre, og ga en ordbok som inneholdt tusener av sanskrit og tibetanske navn som var midler til oversettelse av standardiserte buddhistiske tekster til tibetansk. Boken er inkludert som en del av Tengyur (Toh. 4346). Det er den tidligst kjente substantial tospråklige ordbok.